Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 66/400/EØF, 66/401/EØF, 66/402/EØF, 66/403/EØF, 69/208/EØF og 70/458/EØF om handel med bederoefrø, frø af foderplanter, sædekorn, læggekartofler, frø af olie- og spindplanter og grøntsagsfrø« (97/C 30/12)

Rådet for Den Europæiske Union besluttede den 26. september 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Antoon Stokkers til ordfører. Sektionen vedtog sin udtalelse den 18. juli 1996.

Det Økonomiske og Sociale Udvalg vedtog på sin 338. plenarforsamling af 25. og 26. september 1996, mødet den 25. september 1996, med 94 stemmer for og 5 hverken for eller imod, følgende udtalelse.

1. Indledning

Der foretages for øjeblikket en officiel kodificering af ovennævnte direktiver. I dette øjemed har Kommissionen fremsat forslag til Rådet, som ØSU allerede godkendte i sin udtalelse af 28. februar 1996 (CES 257/96).

Disse direktiver indeholder henvisninger til forkortelsen »EØF« i visse bestemmelser om emballering og mærkning.

I Maastricht-traktaten er udtrykket »Det Europæiske Økonomiske Fællesskab« ændret til »Det Europæiske Fællesskab«; det samme bør derfor gøres i de nævnte direktiver. Hvis der skal anvendes etiketter med påskriften »EF« i stedet for »EØF«, må medlemsstaterne gennemføre denne rent redaktionelle ændring i deres nationale lovgivning. Når ændringerne er blevet foretaget i de eksisterende direktiver, indføjes de i kodificeringsforslaget.

2. Indholdet af Kommissionens forslag

Kommissionen foreslår at afkorte »EØF« til »EF« i visse bestemmelser i direktiverne og at forpligte medlemsstaterne til at efterkomme dette direktiv senest den 1. juli 1996.

For at begrænse de finansielle følger af en umiddelbar indførelse af de nye etiketter foreslås det, at etiketter med forkortelsen »EØF« fortsat kan anvendes indtil den 31. december 1996.

3. Bemærkninger

3.1. Eftersom det ikke er nødvendigt at gennemføre et kodificeringsdirektiv i national lovgivning, må de eksisterende direktiver fuldstændigt tilpasses til den nugældende terminologi, før de kodificeres.

Af de samme grunde kan den foreslåede ændring ikke indgå i kodificeringsforslaget som en rent redaktionel ændring.

3.2. ØSU godkender kommissionsforslagets mål og rækkevidde, men fremsætter følgende kommentarer til dets konkrete indhold.

3.3. Den frist, inden for hvilken medlemsstaterne skal have omsat den foreslåede ændring i deres nationale lovgivning, nemlig den 1. juli 1996, må anses for overskredet og derfor ikke anvendelig.

ØSU peger på, at der i et forslag til ændring af direktiv 67/549/EØF om emballering og etikettering er tale om en lignende redaktionel ændring.

I den fælles holdning (EF) nr. 18/96, som Rådet fastlagde herom den 4. marts 1996, er 1. juni 1998 anført som sidste frist for omsættelsen af de ændrede bestemmelser i national lovgivning.

Af klarhedshensyn og for at sikre en effektiv implementering af bestemmelserne i det berørte erhvervsliv opfordrer ØSU til at angive samme frist i de forskellige direktiver for omsættelse i national lovgivning.

3.4. I henhold til Kommissionens forslag kan restbeholdninger af etiketter med forkortelsen »EØF« kun fortsat anvendes i en periode på et halvt år efter de nye bestemmelsers ikrafttræden.

Denne overgangsperiode må anses for at være for kort.

Med hensyn til de finansielle følger for erhvervslivet er det ønskeligt, at denne periode kommer til at strække sig over mindst et helt produktionsår fra den dato, hvor bestemmelserne er omsat i national lovgivning.

ØSU henviser i øvrigt ligeledes til dette punkt i den ovennævnte fælles holdning i Rådet om etikettering af farlige stoffer. Deri løber overgangsperioden fra den 1. juni 1998 til og med den 31. december 2000.

For at sikre gennemsigtighed og effektivitet i erhvervslivet bør det anbefales, at der også for overgangsperioden indføres de samme frister i de forskellige direktiver.

4. Konklusion

Med forbehold af de under punk 3 nævnte indsigelser mod den foreslåede frist om omsættelse i national lovgivning samt overgangsperioden godkender ØSU Kommissionens forslag.

Bruxelles, den 25. september 1996.

Carlos FERRER

Formand for Det Økonomiske og Sociale Udvalg